ועדת החינוך, התרבות והספורט, כנסת 17, פרוטוקול מספר 28, 2006-07-03 10:00

מיכאל מלכיאור: טוב, רבותי, אנחנו נתחיל את הישיבה.

מיכאל מלכיאור: אני מאחל לכם שבוע טוב.

מיכאל מלכיאור: ומאחר שלצורך הדבר כולם התחמקו מלהכין – טענו שהם מאד עמוסים, אני אגיד רק דבר קטן שאני חושב שהוא מאד משמעותי.

מיכאל מלכיאור: בפרשה שקראנו, פרשת חוקת.

מיכאל מלכיאור: קראנו על השיר ששרו בני ישראל ליד הבאר.

מיכאל מלכיאור: ואז כתוב "אז ישיר ישראל את השירה הזאת" ומי שקצת רגיל לטונים של התורה יודע שבדרך כלל אומרים "אז ישיר משה ובני ישראל את השירה הזאת", שזאת התאמה לשירת הים.

מיכאל מלכיאור: מה ההבדל?

מיכאל מלכיאור: ההבדל הוא שבדיוק עברו את הים והיו צריכים את משה רבנו, והוא עבר כל פסוק ואחר כך כל העם אמר אחריו.

מיכאל מלכיאור: הוא היה מנהיג והם היו עוד בבחינת תינוקות.

מיכאל מלכיאור: עכשיו, בפרשת חוקת, אנחנו כבר לקראת הכניסה לארץ אחרי ארבעים שנה, ועכשיו כבר לא צריך את משה רבנו.

מיכאל מלכיאור: ובני ישראל יודעים לעשות לבד, יודעים לשיר לבד לה', להתכונן לבד.

מיכאל מלכיאור: וזו ההצלחה של מורה, אני חושב.

מיכאל מלכיאור: המורה האולטימטיבי, משה רבנו - הרעיון זה לא ליצור תלות במורה, אלא שהוא מגדל דור שאחר כך יודע לשיר לבד, ויכול להוביל כבר לבד.

מיכאל מלכיאור: והאמת היא שזה סוג מנהיגות אחרת.

מיכאל מלכיאור: אנחנו קוראים על משה רבנו פה, שהוא איבד קצת את הסבלנות, הכה בסלע ודיבר קשות אל בני ישראל, בניגוד למה שהקדוש ברוך הוא רצה.

מיכאל מלכיאור: ובגלל זה הוא לא נכנס לארץ.

מיכאל מלכיאור: וזה עונש קשה מאד לתאר, כי כל הייעוד שלו היה להיכנס לארץ, להכין את העם להיכנס לארץ, לראות את העם נכנס לארץ, והוא קבל מכה כזאת לפני הכניסה - - -

מרינה סולודקין: קוראים לזה: Over motivated.

רונית תירוש: כן.

רונית תירוש: בסיירת לא מקבלים כאלה.

רונית תירוש: וגם לא לטייסות.

מיכאל מלכיאור: טוב, יש אולי גם הסברים אחרים לזה, אבל אין ספק - - -

מרינה סולודקין: זה הסבר חילוני.

מיכאל מלכיאור: זה לא הסבר חילוני.

מיכאל מלכיאור: אין ספק שהוא רצה כל כך.

מיכאל מלכיאור: אבל זה לא היה רק Over motivated.

מיכאל מלכיאור: את זה אפשר להגיד על בני אהרון, למשל, שנענשו קשות.

מיכאל מלכיאור: הוא כעס.

מיכאל מלכיאור: הוא היה Under tolerance.

מיכאל מלכיאור: הוא היה צריך להבין שהם במדבר, ואין להם מים, הם מתלוננים.

מיכאל מלכיאור: כולם היו מתלוננים.

מיכאל מלכיאור: וצריך היה להיות לו קצת אורך רוח.

מיכאל מלכיאור: היה לו בדרך כלל אורך רוח, הוא עבר הרבה דברים קשים, אבל הייתה נקודה שהוא איבד לרגע את אורך הרוח.

מיכאל מלכיאור: העניין הוא שמשה רבנו היה מנהיג מסוג כזה, שהוא היה השמש.

מיכאל מלכיאור: הוא היה הכל.

מיכאל מלכיאור: כלל ישראל היה טמון בתוך משה רבנו.

מיכאל מלכיאור: אחרי משה רבנו כבר לא היו מנהיגים כאלו.

מיכאל מלכיאור: ויש הבדל - אנחנו אומרים שיהושע, שלקח את המנהיגות אחרי משה רבנו, היה כמו ירח, כמו לבנה, ומשה כמו שמש.

מיכאל מלכיאור: מה המאפיין את הירח?

מיכאל מלכיאור: דבר מעניין: כל אורו בא מתוקף השמש.

מיכאל מלכיאור: אבל כשיש ירח רואים גם את כל הכוכבים.

מיכאל מלכיאור: רואים את הנרות ואת הכוכבים.

מיכאל מלכיאור: הרי גם ביום יש כוכבים, אבל לא רואים אותם, כי האור של השמש כל כך חזק.

מיכאל מלכיאור: אבל כשיש ירח רואים את כל הכוכבים.

מיכאל מלכיאור: ולכן אני חושב, שהמעבר ממשה רבנו לכניסה לארץ זה בעצם המעבר לתוך הדמוקרטיה.

מיכאל מלכיאור: זה מעבר לסוג של מנהיגות שיש בו הרבה כוכבים.

מיכאל מלכיאור: אין רק שמש אחת - זה יכול להיות רק משה רבנו – אלא צריך הרבה מאד כוכבים, כדי לתת לכל אחד את האור והמשקל של האור שלו, וכך אפשר להנהיג את העם.

מרינה סולודקין: זה כל כך מרענן להיכנס לוועדה שלנו ולשמוע דברי טעם.

מרינה סולודקין: ואני חושבת שאתה צריך לכתוב פרשנויות של פרשת השבוע, באיזה עיתון שאני יכולה לקרוא.

מרינה סולודקין: אני כל הזמן קוראת פרשת השבוע, אבל זה לא אותו דבר.

קריאה: - - -

מיכאל מלכיאור: אני מודה לכם.

מיכאל מלכיאור: אני מבקש, מרינה, רשימה של העיתונים שאת קוראת ואנחנו נראה.

מיכאל מלכיאור: אנחנו נבקש ממישהו לתת בשבוע הבא.

מיכאל מלכיאור: מרינה, את מוכנה?

מרינה סולודקין: לתת פרשת השבוע?

מרינה סולודקין: לא, זה ייקח כל כך הרבה זמן.

מיכאל מלכיאור: אלכס?

אלכס מילר: אני אנסה.

אלכס מילר: לא עשיתי את זה אף פעם, אבל אני אנסה.

מיכאל מלכיאור: אוקי.

מיכאל מלכיאור: אתה תוכל לברך שהחיינו.

מיכאל מלכיאור: יש לנו ישיבה קצרה, ממוקדת, אחר כך יש לנו באודיטוריום עם יולי תמיר תשלומי הורים.

מיכאל מלכיאור: מחר יש לנו שלוש ישיבות.

מיכאל מלכיאור: עוד מעט פגרה ונקבע בינינו סדר לפגרה.

מיכאל מלכיאור: יש המון נושאים, ואי אפשר להספיק את הכל.

מיכאל מלכיאור: עושים מושבים כאלה קצרים, שאי אפשר להספיק שום דבר.

מיכאל מלכיאור: אני אתן עכשיו את רשות הדיבור לחברת הכנסת רונית תירוש, שזה הנושא שהיא ביקשה להעלות ושהיא מובילה.

מיכאל מלכיאור: בבקשה, רונית.

רונית תירוש: תודה רבה, אדוני היושב ראש.

רונית תירוש: אנחנו, לפני חודשים אחדים, צפינו בטרקטורים שעולים על הפרקט של אולם אוסישקין בתל אביב, אולם ששימש יותר משלושים שנה את הפועל תל אביב, את הקבוצות של הילדים, נוער, נשים וגברים.

רונית תירוש: מסיבות של תכנון עירוני – שזה לא המקום לחלוק או להסכים אתן, זה לא משנה לעצם העניין – הוחלט שבמקביל להריסה הזאת יימצא פתרון ראוי לכל הקבוצות ששיחקו שם.

רונית תירוש: עד לנקודת זמן זו מצאו פיתרון, למיטב ידיעתי, עבור הגברים, הקבוצה הבוגרת של הבנים, ולכל יתר הקבוצות ובראשן הנשים לא נמצא פתרון.

רונית תירוש: הבעיה שהצדיקה את תקפות הדיון הזה נוצרה מכך שלשמחתנו קבוצת הנשים, שהיא ראויה ביותר, זכתה כנגד כל הסיכויים באליפות המדינה ולכן היא הוזמנה לשחק ביורוקפ – גביע האלופות באירופה, של פיב"א, והיא צריכה לתת תשובה לפיב"א על השאלה היכן יתקיימו המשחקים.

רונית תירוש: הם צריכים לראות שהמגרשים הם אכן כשרים לפי כל התקנונים.

רונית תירוש: אם הבנתי נכון, עד החמישה ביולי, צריכים לתת את התשובות היכן יתקיימו המשחקים.

רונית תירוש: מעבר לדחיפות שבמתן התשובה לאירופה, אני חושבת שבכל התכתובת שראיתי אותה, נחשפתי אליה, לא ראוי שיטרטרו קבוצה ממקום למקום, פעם לצורך המשחקים, פעם לצורך האימונים ופעם לצורך האליפות של אירופה.

רונית תירוש: כל הרעיון הוא ששחקנים ירגישו ביתיות של המקום שהם מתאמנים בו במשחקים גורליים, בין אם זה בליגה הישראלית ובין אם זה בליגה האירופית.

רונית תירוש: ואם יגידו להם שלגבי משחקים בליגה האירופית הם יהיו בבית דני, לגבי אימונים יהיו באליאנס ולגבי משחקים באיזה אולם אחר - זה לא הגון ולא הוגן.

רונית תירוש: היו כמה הסכמות עם העירייה וחזרו בהם.

רונית תירוש: אני לא רוצה להיכנס לזה.

מיכאל מלכיאור: מי אחראי לזה?

מיכאל מלכיאור: העירייה?

רונית תירוש: כן.

רונית תירוש: העירייה הבטיחה שבמקביל להריסה היא תמצא פתרון, והיא לא מצאה פתרון.

רונית תירוש: נמצאים פה אנשים מספיק מכובדים שיודעים את כל הפרטים והם ודאי יוכלו להוסיף עוד משהו.

מיכאל מלכיאור: קודם כל, אולי נציגים של עיריית תל אביב שרוצים להסביר לנו מה התכנון.

מוטי עמברם: כן.

מוטי עמברם: אני מנהל המחלקה לספורט בעיריית תל אביב ואני נציג עיריית תל אביב בדיון הזה.

מוטי עמברם: אני בהחלט מלווה את כל הסאגה הזאת – מבחינתנו – כבר לאורך זמן.

מוטי עמברם: אני חושב שכמו שחברת הכנסת תירוש אמרה קודם, אכן יש התחייבות הדדית של הפועל תל אביב ושל עיריית תל אביב שייעשה מאמץ משותף לאתר אתר שבו הקבוצה תוכל לשחק בו.

מוטי עמברם: ליתר דיוק – הקבוצות כולן.

מיכאל מלכיאור: יש התחייבות שייעשה מאמץ או יש התחייבות למצוא?

מוטי עמברם: כתוב בחוזה: ייעשה מאמץ.

מיכאל מלכיאור: במאמץ רב הרסו את המקום הקודם?

מוטי עמברם: אני חושב שעדיין לא הרסו אותו.

מוטי עמברם: אנחנו מחכים לפסיקה של בית המשפט בנושא.

רונית תירוש: אבל הוא לא שמיש.

רונית תירוש: אי אפשר להתאמן.

מוטי עמברם: כרגע לא שמיש.

מוטי עמברם: הפועל תל אביב, כאשר מסרה את הנכס לעיריית תל אביב, ידעה בפירוש שמיד עם קבלת הנכס המתקן ייהרס.

מוטי עמברם: למרות זאת ואף על פי כן, נכנסנו לאיזושהי מסכת, שבסיכומו של דבר, נדונה כרגע בבית משפט, ואני לא חושב שזה נושא הדיון שלנו כרגע.

מוטי עמברם: נושא הדיון שלנו, לפחות לתפיסתי - - -

מיכאל מלכיאור: אם אני מחדד את זה, השאלה היא אם יש לכם התחייבות למצוא מקום, או שאתם - - -

שאול אייזנברג: סליחה, אני רוצה בהערת ביניים.

שאול אייזנברג: אני אחדד, אולי.

שאול אייזנברג: אין לו בעיה עם הזיכרון, יש לו בעיה עם מה שהוא לא רוצה להיזכר.

שאול אייזנברג: היועצת המשפטית של עיריית תל אביב - - -

מיכאל מלכיאור: מי אדוני?

שאול אייזנברג: יושב ראש הפועל תל אביב.

שאול אייזנברג: היועצת המשפטית של עיריית תל אביב עמדה על דוכן בית המשפט והתחייבה בפני כבוד השופט מודריק, שהחליט לתת גושפנקא לפינוי האולם באוסישקין, שהעירייה מוצאת מקום חליפי לקבוצת הנשים.

שאול אייזנברג: זה מופיע בפרוטוקול של בית המשפט.

מוטי עמברם: אם יורשה לי לסיים.

מיכאל מלכיאור: אבל זה מידע חשוב.

מוטי עמברם: אני קורא מתוך החוזה עצמו, שאני מחזיק אותו בידי.

מוטי עמברם: בסעיף 5 כתוב: "מובהר כי במהלך תקופה נוספת יעשו הפועל תל אביב והעירייה מאמץ למצוא מתקן חלופי עבור קבוצת הנשים, נוער, נערים, ילדים - - - ואולם הובהר כי הפועל תל אביב מתחייבת שכל הקבוצות הנ"ל וכן כל גורם אחר מטעם הפועל תל אביב, יפנו לחלוטין את מתחם אוסישקין ו/או כל נכס נשוא אחר- - -" – אני לא רוצה להרחיב - - -

רונית תירוש: יפה.

רונית תירוש: אז הם עשו את חלקם.

מיכאל מלכיאור: כן.

מיכאל מלכיאור: אבל אתה יודע, מותר לעירייה לכתוב ככה בחוזה, ואחר כך, כשהדיון מגיע בפני שופט, להתחייב מעבר לזה.

שאול אייזנברג: נכון.

שאול אייזנברג: זה מה שקרה.

מיכאל מלכיאור: אדוני, אתה רואה.

מיכאל מלכיאור: אנחנו תופסים את העניין.

מיכאל מלכיאור: אמנם אנחנו רק ועדת חינוך, אבל - - -

ירמיהו אולמרט: תאר לך שיש לי אותו כל חודש בישיבת הנהלה.

מיכאל מלכיאור: אז ככה כתבת בחוזה, ומעבר לזה הייתה התחייבות כי השופט, כנראה, לא השתכנע כל כך, אז היה צריך לתת התחייבות מעבר לזה בפני השופט.

מיכאל מלכיאור: מוטי עמברם: אני לא יודע במה השופט השתכנע או לא השתכנע, כי עדיין אין פסיקה סופית בעניין הזה, אבל כתוב בצורה שאינה משתמעת לשתי פנים.

מיכאל מלכיאור: הפועל תל אביב מחויבת בכל מקרה לפינוי ולהחזרת החזקה בנכס לכל המאוחר בתאריך מסוים.

מיכאל מלכיאור: הובהר כי פינוי הנכס כאמור אינו קשור למציאת נכס חלופי.

מיכאל מלכיאור: זאת אומרת, כל הדברים הללו היו מוסכמים ולראיה, החברים חתמו על זה והם קיבלו בתמורה לחתימה גם את מה שאנחנו התחייבנו לתת להם.

מיכאל מלכיאור: מה התחייבתם לתת להם?

מוטי עמברם: תשלום כספי מכובד ביותר, שמהותו בעצם זה פיצוי ואמצעי כספי על מנת לשמש כתשלום לחלופות האחרות שיימצאו.

אלכס מילר: זאת אומרת: לא תתנו להם את המגרש.

קריאות: למה לא?

אלכס מילר: כרגע דיברנו על זה שתעשו מאמץ או שתתחייבו.

אלכס מילר: פה אתה בא ואומר לי: נשתדל לעשות מה שאפשר להסיק מהחוזה.

אלכס מילר: אז איפה אנחנו עומדים?

מוטי עמברם: המהות מבחינתנו היא שאנחנו באים באורח חיובי לחלוטין, מתוך כוונה למצוא פתרון.

שאול אייזנברג: אתה משקר במצח נחושה.

שאול אייזנברג: אתה עושה 'דבר שלא ייעשה.

מיכאל מלכיאור: סליחה, אני לא אאפשר את זה, אדוני.

מיכאל מלכיאור: מה זה?

מיכאל מלכיאור: אנחנו ועדת חינוך פה.

מיכאל מלכיאור: אנחנו לא בכדורסל או כדורגל.

מיכאל מלכיאור: בוא תסביר לנו מה אתם עושים.

מיכאל מלכיאור: עבר הרבה זמן, אין פתרון, יש לנו פה אלופי הארץ – אני בטוח שאתה ודאי שמח על זה – ומה אתם עושים כדי למצוא פתרון?

מיכאל מלכיאור: צריכים לייצג את המדינה באירופה.

מיכאל מלכיאור: מה אתם עושים?

מוטי עמברם: אני מוכרח להוסיף ולומר, שכאשר הפועל פינו את אוסישקין, הגוף הראשון שרץ וניסה לאתר חלופות, היה עיריית תל אביב, למרות שלא קיבלנו שום פנייה רשמית, שום פנייה מסודרת.

מוטי עמברם: סידרנו את בית דני על מנת שהם ישלימו את הזכייה באליפות.

מוטי עמברם: זה אחד.

מוטי עמברם: שתיים, עד יום חמישי החולף לא קיבלנו שום תלונה מהפועל תל אביב על מנת לנסות ולמצוא להם איזשהו אתר חלופי.

מוטי עמברם: ולמרות זאת, במסגרות העירוניות, הלכנו ובדקנו.

מוטי עמברם: בדקנו עם איגוד הכדורסל את העמידה של המתקנים שלנו בתנאים שלהם, גם למשחקים במסגרת פיב"א וגם למשחקים ברמה של ליגת העל בכדורסל.

מיכאל מלכיאור: מה מצאתם?

מוטי עמברם: בסופו של דבר, אנחנו מציעים למעשה כך: למסגרת האירופאית – ברגע שהפועל תל אביב יידעו לומר מהם הימים והשעות שבהם הם רוצים לשחק, יש מספר אפשרויות בעיר, הנושא הזה ייבחן לעומק במספר אתרים.

מוטי עמברם: אל"ף, יש לנו את מרכז ספורט אליאנס שהוא זירה גדולה, ראויה.

מוטי עמברם: רצפת פרקט, עונה לכל התנאים כפי שאמרתי קודם.

מוטי עמברם: זו אפשרות אחת, אפשרות אחרת זה היכל נוקיה.

מוטי עמברם: אבל שוב, אנחנו חייבים לדעת את הימים ואת השעות, משום שיש בכל המקומות האלה פעילות, הן הישגית והן קהילתית.

מיכאל מלכיאור: אני יכול לשאול אותך שאלה שאולי היא קצת פרובוקטיבית, אבל אתה תסלח לי מראש?

מיכאל מלכיאור: היית עושה ככה גם עם הגברים?

מיכאל מלכיאור: אני באמת שואל אותך.

מיכאל מלכיאור: אם היו גברים של הפועל תל אביב מגיעים להיות אלופי הארץ – אני לא יודע אם זה יכול לקרות, אבל זה יכול לקרות.

מיכאל מלכיאור: קרה פעם – היית עושה כך, אם יש להם זמן, אז הם יוכלו - מדובר פה על אלופי הארץ, מדובר פה על קבוצה שהיא – חברת הכנסת רונית תירוש מסבירה לך – אתה לא יכול, כשיש לך קבוצה בכירה, להיות פעם ככה פעם ככה.

מיכאל מלכיאור: להתאמן שם, ליגה שם ואירופה שם, ורק אם זה לא תפוס.

מיכאל מלכיאור: מה זה?

מוטי עמברם: אני חושב שהשאלה היא נפלאה, היא מצוינת, אבל היא לא מכוונת לכיוון הנכון.

מוטי עמברם: היא שאלה שהייתי שואל דווקא את מר אייזנברג.

מיכאל מלכיאור: אנחנו נשאל.

מיכאל מלכיאור: אבל איך אתם נוהגים כעירייה?

מוטי עמברם: אני רוצה להזכיר שהקבוצה הזאת, אסור לנו לשכוח, היא פרטית לכל דבר ועניין.

מוטי עמברם: אמנם אנחנו, כרשות מקומית, יוצאים מגדרנו על מנת לסייע לקבוצה הזאת – הן במסגרת של תמיכות והן במסגרת של ניסיון למצוא - - -

מיכאל מלכיאור: משום מה אני לא שומע פה יציאה מהגדר.

מוטי עמברם: אנחנו יוצאים מגדרנו כי אנחנו מאתרים להם מתקנים שהם אפילו לא ביקשו.

מוטי עמברם: אנחנו עושים מהלכים בשמם.

מוטי עמברם: אנחנו צריכים לנהל את הקבוצה הזאת?

מוטי עמברם: לא, לא.

מוטי עמברם: הם צריכים לנהל את הקבוצה.

מוטי עמברם: הם צריכים להתאמץ ולעשות את הדברים.

לאה מלמד: כל מתקני הספורט הם של העירייה.

לאה מלמד: מה הם יכולים לעשות?

לאה מלמד: מתקני הספורט הם מתקנים של העירייה, הם לא פרטיים.

לאה מלמד: אז למה אתם מצפה?

מוטי עמברם: בסדר.

מוטי עמברם: אז נעביר דיון מסודר.

מיכאל מלכיאור: שאלה אחרונה, מוטי.

מיכאל מלכיאור: אתה פה מתנער מההתחייבות שהייתה בבית המשפט?

נועם לובין: איזו התחייבות הייתה בבית המשפט?

נועם לובין: – סליחה שאני מתערב.

מיכאל מלכיאור: אולי אתה יודע משהו אחר, אבל נאמר פה – לא שמעתי מישהו שערער על זה – שהיועצת המשפטית של העירייה, כדי לשכנע את השופט שיוכלו להמשיך בהריסה של אוסישקין, נתנה התחייבות מפורשת שאתם לוקחים אחריות למצוא לכל הקבוצות מקום ראוי חלופי.

נועם לובין: אם יורשה לי להעיר, באותו זמן, גוף עתירת האוהדים דיבר על זה שאין מקומות חליפיים כללית לאותה נקודת זמן של הריסת אוסישקין לקבוצות הנשים, הנוער, הילדים וכן הלאה.

נועם לובין: יחד עם מוטי ועם מחלקת הספורט בדקנו ובדקנו את הנושא, והבטחנו שיהיה שיבוץ לכל קבוצות הכדורסל לאותה נקודת זמן ואכן היה שיבוץ.

נועם לובין: עובדה שקבוצת הנשים עברה לבית דני ושיחקה בבית דני, ושאר הקבוצות בעצם סודרו - - - את זה אולי יוכל מוטי לפרט.

מיכאל מלכיאור: אבל זו הייתה רק התחייבות לאותו יום?

נועם לובין: באנו, התחייבנו – לא לאותו יום.

נועם לובין: אנחנו מדברים על שלהי עונת כדורסל.

רונית תירוש: מזל שלא הרסתם גם את הליגה.

רונית תירוש: תגיד לי, לא הייתה התחייבות במקביל שעד התשעה בספטמבר משחקים באוסישקין?

נועם לובין: הייתה התחייבות, ולאחר מכן נחתמה תוספת להסכם, ביוזמה של הפועל והוקדם מועד הפינוי.

נועם לובין: יש גם תוספת להסכם עצמו.

מיכאל מלכיאור: זאת אומרת, אתה אומר שאין שום התחייבות.

מיכאל מלכיאור: מה שנאמר בפני השופט היה עניין נקודתי ולא מעבר לזה.

מיכאל מלכיאור: זה טוב לדעת.

שאול אייזנברג: שזה יירשם בפרוטוקול כי יש ערעור בעליון ואנחנו נצטרף עכשיו לאוהדים, בכדי לא להרוס את אוסישקין.

מיכאל מלכיאור: אדוני, אם אתה לא מפריע אני אספר לך שכל דבר שנאמר פה רשום בפרוטוקול.

מיכאל מלכיאור: בסדר?

נועם לובין: אני רק רוצה להוסיף נקודה מאד מאד חשובה.

נועם לובין: אני רק רוצה להבהיר שסך הכל המגמה היא מגמה חיובית.

נועם לובין: אני לא יודע למה מר אייזנברג מתעצבן.

נועם לובין: המגמה היא חיובית, אנחנו בשאיפה לבוא ולעזור לקבוצות הפועל תל אביב לבוא ולמצוא מקום חליפי.

מיכאל מלכיאור: אבל לא ארבעה מקומות חליפיים.

מיכאל מלכיאור: אתם רוצים למצוא להם משכן, בית, שיהיה המקום שלהם, או שאתם רוצים לשלוח אותם פעם ככה ופעם ככה?

מוטי עמברם: בתל אביב יש מספר רב של אגודות, לא לכולן יש בית.

מוטי עמברם: ראה דוגמה את קבוצת הדגל.

מוטי עמברם: מכבי תל אביב.

מוטי עמברם: גם להם אין בדיוק בית.

מוטי עמברם: אנחנו זוכרים תקופות לא קצרות שמכבי תל אביב שיחקו במסגרת א' בהיכל נוקיה – יד אליהו דאז – במסגרת ב' הם שיחקו בהדר יוסף.

שאול אייזנברג: מעולם לא.

מוטי עמברם: אז תבדוק עם עצמך.

שאול אייזנברג: מעולם לא שיחקו ליגה בהדר יוסף, מעולם לא.

שאול אייזנברג: הם משקרים לגמרי.

מוטי עמברם: זה שאתה אומר שאני משקר, זה לא אומר שזה כך.

מוטי עמברם: זה שאתה צועק, זה לא אומר שאני טועה.

שאול אייזנברג: היום שיניתי פאזה.

שאול אייזנברג: חשבתי שהבעיה היא רק אצל ראש העיר.

שאול אייזנברג: יכול להיות שאתה משקר אותו, כל הזמן.

מיכאל מלכיאור: אדוני, לא בשפה זו.

מוטי עמברם: אני חושב שבסיכומו של דבר - - -

מיכאל מלכיאור: עוד יותר מדאיג אותי מה שאתה אומר.

מיכאל מלכיאור: כי מה שאתה אומר, בעצם, שזה מה שיהיה.

מיכאל מלכיאור: שלא יהיה פתרון הגון לקבוצת הנשים כמו שיש לקבוצת הגברים.

מוטי עמברם: ברשותך, אני אשלים את מה שהתחלתי לומר קודם:

מוטי עמברם: גם מכבי תל אביב, הקבוצה הגדולה שמנוהלת כגדולה - הקבוצות שלהם מפוזרות על פני העיר.

מוטי עמברם: מספר רב של מוקדים בעיר.

מוטי עמברם: אין כמעט מתנ"ס בעיר שאין להם נגיעה בו.

רונית תירוש: אנחנו מדברים על הבוגרים.

מוטי עמברם: אנחנו מדברים על כולם.

רונית תירוש: לא, אנחנו מדברים על קבוצה, אלופת הארץ.

רונית תירוש: קבוצת נשים בוגרות.

רונית תירוש: אז אל תדבר אתי, לא על הילדים הקטנים ולא על הנערים.

מיכאל מלכיאור: זה דבר טוב שקבוצות הילדים, המתנ"סים, יהיו מפוזרים ברחבי העיר.

מיכאל מלכיאור: זה דבר טוב, כי זה שייך למקום ששם הילדים גרים, אבל פה לא מדובר על זה.

מיכאל מלכיאור: טוב.

מיכאל מלכיאור: הבנו.

מיכאל מלכיאור: נציגי הפועל תל אביב, בבקשה.

שאול אייזנברג: אני רוצה לומר שאני ממש המום מהדברים שאני שומע פה.

שאול אייזנברג: אני חושב שקרה פה משהו, כי לשמחתי מי שלקחה את הנושא בידיים זאת רונית תירוש שהייתה מנכ"לית משרד החינוך, התרבות והספורט, והייתה קרובה מאד לספורט בשנים האחרונות.

שאול אייזנברג: היא מכירה מאד את הספורט מקרוב, וגם היא על קצה המזלג הבינה שיושב מולנו אדם - - -

רונית תירוש: אל תעשה את זה לגופו של אדם.

שאול אייזנברג: שמהמילה הראשונה עד המילה האחרונה פשוט נתן פרטים לא נכונים.

שאול אייזנברג: ועכשיו אני אסתור את הדברים שלו אחד לאחד.

שאול אייזנברג: ראשית, עם כל הכבוד, מכבי תל אביב, הגדולה, שהוא משווה אותנו אליה, היא באת חברה פרטית.

שאול אייזנברג: קבוצת הנשים של הפועל תל אביב היא עמותה ציבורית.

שאול אייזנברג: עמותה ולא עסק פרטי.

שאול אייזנברג: עמותה ציבורית שעושה את הפעולה למען הקהילה ולמען הציבור.

שאול אייזנברג: מכבי תל אביב מנוהלת על ידי חברה מסחרית, והיא באמת חברה מסחרית.

שאול אייזנברג: הפועל תל אביב, עמותת הנשים, היא עמותה ציבורית.

שאול אייזנברג: זה אחד.

שאול אייזנברג: שתיים, נחתם הסכם בין עמותת הפועל תל אביב לבין עיריית תל אביב.

שאול אייזנברג: במסגרת ההסכם הזה – ואני פה מכה על חטא.

שאול אייזנברג: איש לא תיאר לעצמו, זה נכון.

שאול אייזנברג: הקמנו את קבוצת הנשים הזאת לפני חמש שנים.

שאול אייזנברג: לא ציפינו ולא האמנו שתוך חמש שנים הקבוצה תעלה את כל הליגות, תיקח פעמיים גביע בדרך, גביע איגוד, ותגיע להיות אלופת המדינה ולשחק באירופה.

שאול אייזנברג: לכן בהסכם שנחתם אין בדיוק ביטוי אמיתי למה שצריכה קבוצת נשים בשנת 2006.

מיכאל מלכיאור: מתי חתמתם את ההסכם הזה?

שאול אייזנברג: לפני שנה וחצי.

שאול אייזנברג: עכשיו, מה קרה?

שאול אייזנברג: הקבוצה זכתה באליפות המדינה.

שאול אייזנברג: הקבוצה הפתיעה מעבר למידותיה.

שאול אייזנברג: בחוזה יש ביטחון מלא לקבוצת הגברים.

שאול אייזנברג: וקבוצת הגברים, שהעירייה הבינה שאין ברירה והיא צריכה ללכת לשחק בהיכל נוקיה, מעבר לכל הדברים שקבוצת הגברים ניזוקה בגלל חרם אוהדים, כרטיסי מינוי וכולי – בנשים אין כרטיסים ואין מינויים.

שאול אייזנברג: המעט שעיריית תל אביב יכולה לעשות כדי לתקן את המעוות, זה לתת את היכל נוקיה לנשים ולשאת בהוצאות – כפי שהתחייבה כלפי הגברים – כלפי הנשים שהולכות לשחק גם באירופה וגם בליגה.

שאול אייזנברג: עם זאת, באנו אנחנו, ואמרנו שאנחנו גם מוכנים לשחק במקום חליפי, בתנאי שלנשים יהיו התנאים המינימליים הראויים לקבוצה שמשחקת באירופה: בית, חדרי הלבשה, מקלחות ואולם ראוי.

שאול אייזנברג: הרי אין להעלות על הדעת שאותה שחקנית או אותה אישה, שבאה ביום ראשון, שני, שלישי, רביעי, להתאמן פה, תשחק ביום שני שם או ביום חמישי במקום אחר.

שאול אייזנברג: ועצם זה שיושב פ ה אדם שתפקידו הוא מנהל מחלקת הספורט, ובעזות מצח אומר את הדברים האלה – אני חושב שזו בעיה קשה וחמורה מעאד.

שאול אייזנברג: ואני היום בפעם הראשונה מבין אולי שבאיזשהו מקום מטעים אותי.

שאול אייזנברג: תציג הגברת תירוש מכתבים ששלחנו לעירייה לפני חודש ולפני שבועיים ולפני שלושה, ואין לנו איפה לשחק.

שאול אייזנברג: הייתה ישיבה אצל מנכ"ל העירייה.

שאול אייזנברג: ישב המנכ"ל כפי שיושב כבודו כאן, עם כל היועצים המשפטיים של העירייה, ואמר: רבותיי, עדיפות ראשונה קבוצת הנשים של הפועל תל אביב.

שאול אייזנברג: לכו מחר להדר יוסף, תסגרו את הדר יוסף לנשים.

שאול אייזנברג: הלכנו בבוקר להדר יושב, יושבים בינינו אנשי העירייה, כולל הבחור הזה, ומה הם אומרים לנו?

שאול אייזנברג: אין מקום.

שאול אייזנברג: הדר יוסף תפוס.

שאול אייזנברג: מכבי תל אביב נוער, מכבי תל אביב כדור-יד, מכבי תל אביב כדור-עף, מכבי תל אביב דק, מכבי תל-אביב זה, מכבי תל-אביב זה.

שאול אייזנברג: שולחים אותנו כלעומת שבאנו, ועושים צחוק.

שאול אייזנברג: ואתמול עולה ראש העיר במועצת העיר, כשעולה חברת מועצת העיר ושואלת אותו מה עם קבוצת הנשים של הפועל תל אביב, ובמקום לענות לעניין הוא עונה לה שגברת רונית תירוש רוצה כותרת ותופסת טרמפ על דבר פופוליסטי.

שאול אייזנברג: אז אני אומר לך, מוטי: עצם זה שבפעם הראשונה באמת מי שהייתה תושבת העיר, מנהלת בית ספר, מכירה את כל המטרייה, נכנסה לעניין – לא תוכל יותר להמשך עם הסיפורים האלה.

שאול אייזנברג: לא תוכל יותר.

מוטי עמברם: אני לא יודע על מה אתה מדבר.

שאול אייזנברג: פינו אותנו מאוסישקין, לא מרצון.

שאול אייזנברג: גם פה הוא מטעה ומספר דברים.

שאול אייזנברג: הנשים היו צריכות להיות עד האחד בספטמבר באוסישקין.

שאול אייזנברג: ב-20 בפברואר הודיעה לי – ליושב ראש הפועל תל אביב – עיריית תל אביב, שאין רישיון לאולם, ואחרי שבועיים שלחה לי מכתב ממהנדס העיר שהקירות עלולים ליפול.

שאול אייזנברג: ומה רוצים?

שאול אייזנברג: שאני אקח אחריות?

שאול אייזנברג: שילדים, נוער ונשים פעילים בתוך המגרש?

שאול אייזנברג: תוך יום אמרתי לכולם לצאת משם.

שאול אייזנברג: ואז מה קרה?

שאול אייזנברג: הם הופיעו בבית המשפט – הרי האוהדים עתרו גם נגדי.

שאול אייזנברג: למה פיניתי את אוסישקין.

שאול אייזנברג: והם הופיעו בבית משפט וההתחייבות הבלתי חוזרת שלהם, בפני כבוד השופט מודריק, הייתה שיימצא מקום חליפי לנשים, מקום ראוי לנשים.

מיכאל מלכיאור: טוב.

מיכאל מלכיאור: לצורך הדיון – אתה אולי לא רגיל לבוא לפה למסגרת הזאת, אבל אני מבקש: תוריד את הדברים האישיים מכל הכיוונים.

שאול אייזנברג: זה לא דברים אישיים.

מיכאל מלכיאור: אדון אייזנברג, גם לי יש זכות לדבר.

מיכאל מלכיאור: תוריד את הדבר הזה.

מיכאל מלכיאור: אנחנו רוצים להגיע לפתרון.

מיכאל מלכיאור: מותר לך להגיד דברים קשים, אבל לא צריך פה על הצד האישי, מי מטעה את מי וכולי.

מיכאל מלכיאור: מה הפתרון שרצוי לכם היום?

שאול אייזנברג: אולם.

שאול אייזנברג: כל אולם שהעירייה תחליט.

מיכאל מלכיאור: איזה אולמות יש?

שאול אייזנברג: יש את הדר יוסף – הרי הם יכולים לפנות את כולם משם.

שאול אייזנברג: זה הכל סיפורים.

שאול אייזנברג: או בית דני.

שאול אייזנברג: איך הם יכולים להגיד לי בית דני, כשהפועל תל אביב משחקת בליגת העל ובני יהודה משחקת באותו יום באותו אולם?

שאול אייזנברג: איך הם יכולים לספר לי את הסיפורים האלה?

שאול אייזנברג: זה מעשיות.

זהבה גלאון: הלאה.

זהבה גלאון: הדר יוסף, בית דני.

זהבה גלאון: מה עוד?

רונית תירוש: אליאנס.

זהבה גלאון: תן לי את הרשימה.

שאול אייזנברג: הדר אפקה – שהמנהלת שם ביקשה מאתנו לבוא לשם, והוא מטעמים שלו מטרפד את זה, והיכל נוקיה.

שאול אייזנברג: היכל נוקיה.

שאול אייזנברג: שיתחייבו – כל מקום שהם רוצים, אבל שיהיה מקום אחד.

שאול אייזנברג: טיפה יותר טוב, טיפה פחות טוב, שיהיה בית לנשים.

שאול אייזנברג: שהן תדענה לאן הן באות עם הציוד שלהן, לאן הן באות עם התיקים שלהן, היכן הן מתקלחות ומאין הן הולכות הביתה.

מיכאל מלכיאור: ושיהיה פתרון לטווח ארוך.

שאול אייזנברג: לטווח ארוך.

שאול אייזנברג: לפחות כל עוד ראש העיר הזה מכהן, כי אחרי זה אני חושב שהבעיה תיפתר.

מיכאל מלכיאור: טוב, זה שוב – זה לא זה.

יהודית גידלי: כמה זמן יהיו השיפוצים באוסישקין?

שאול אייזנברג: אין שיפוצים.

שאול אייזנברג: הם הרסו את האולם.

מיכאל מלכיאור: אנחנו שמחים שהגיע חבר הכנסת שרנסקי.

מיכאל מלכיאור: אנחנו לא מדברים על קבוצת השחמט, אבל אנחנו מדברים על אלופת הארץ בכדורסל נשים.

מיכאל מלכיאור: נתן שרנסקי: אני מרגיש בבית בכדורסל.

זהבה גלאון: אדוני היושב ראש, אני פעם ראשונה בוועדה שלך.

זהבה גלאון: אני, לצערי, לא חברה בוועדה הזאת ואני באתי כי אני חושבת שחברת הכנסת תירוש העלתה כאן יוזמה מאד מאד חשובה.

מיכאל מלכיאור: אגב, אנחנו מאד מאד מצטערים שלא באים נציגים של מרץ לוועדה שלנו.

מיכאל מלכיאור: אף על פי שאתם לא חברים פה, אתם תמיד רצויים.

זהבה גלאון: אז אנחנו לפי העניין מנסים - - -

מיכאל מלכיאור: לא, לפי העניין לא באים.

מיכאל מלכיאור: אבל אנחנו אומרים את זה כדי להביע כמה אנחנו שמחים שאת פה.

זהבה גלאון: אני מודה לאדוני.

זהבה גלאון: ועכשיו, אני רוצה להגיע לשורה התחתונה.

זהבה גלאון: כל אחד מדבר כאן מדם לבו.

זהבה גלאון: אני באמת חושבת שזה לא הגיוני שלולא חברת הכנסת תירוש מעלה את הנושא הזה לכאן, אז היו ממשיכים להתגושש בו, והוא לא היה נפתר.

זהבה גלאון: אני חושבת שצריך לצאת מכאן עם שורה תחתונה, והשורה התחתונה – בגלל זה גם שאלתי את שאול אייזנברג מה החלופות שעומדות על הפרק - - -

מיכאל מלכיאור: בסדר.

מיכאל מלכיאור: אני שאלתי אותה שאלה.

זהבה גלאון: נכון.

זהבה גלאון: צריך לצאת בשורה תחתונה לקבוצה שהיא אלופת המדינה.

זהבה גלאון: אני ממש לא מבינה.

זהבה גלאון: יש כאן אינטרס ציבורי ראשון במעלה.

זהבה גלאון: ראשית, של העירייה ושנית, של הגורמים הממלכתיים.

זהבה גלאון: צריך להיות כאן אינטרס.

זהבה גלאון: יש קבוצה שזכתה בתארים, במקום שיעודדו אותה, מתזזים אותה.

זהבה גלאון: גם עכשיו מה שמוצע כאן זה לתזז אותה: ביום שני פה, ביום רביעי שם.

זהבה גלאון: קבוצה צריכה לדעת שיש לה מקום קבוע.

זהבה גלאון: ואני חושבת שהשאלה שלך הייתה מאד במקום.

זהבה גלאון: אני אומרת לך שלו היה מדובר בקבוצת גברים, אוהו, כבר היו פותרים להם את העניינים, שחבל על הזמן.

זהבה גלאון: וכרגע אני גם לא חושבת שחשוב להיכנס לשאלה מה היה בהסכמים וכולי.

זהבה גלאון: הבנו, היו הסכמים, הרי הם לא היו מפנים.

זהבה גלאון: שאול אייזנברג לא היה מפנה כל כך מהר את אוסישקין אם הוא לא היה מעריך שימצאו לו מקום חלופי.

זהבה גלאון: לכן אני חושבת שהשורה התחתונה צריכה להיות שיוצאים מכאן עם הנחייה לעירייה להורות על מקום קבוע.

זהבה גלאון: למה לא היכל נוקיה?

זהבה גלאון: מה יש?

זהבה גלאון: זה טוב לגברים, זה יכול להיות מצוין לנשים.

מיכאל מלכיאור: תודה רבה.

מיכאל מלכיאור: כן, בבקשה.

ירמי אולמרט: קודם כל, אני ודאי לא אכנס כרגע לעימות החוזי בין האגודה לבין עיריית תל אביב, אני מקווה שאת הדבר הזה נפתור.

ירמי אולמרט: באשר, באמת, לעצם העניין - קודם כל, ישנם עקרונות לגבי קבוצה בליגת על, לגבי איזה אולם היא יכולה לשחק.

ירמי אולמרט: העירייה ודאי מכירה מהשנה שעברה קבוצה שהייתה מכבי מתנ"ס תל כביר.

ירמי אולמרט: הייתה קבוצה אחת כזאת בליגת העל, נתנו לה שנה אחת לשחק על רצפת פי וי סי, ובסופו של דבר הוסדר, קצת תרומות וקצת העירייה וסודר פרקט.

ירמי אולמרט: יש קביעה נוספת שמחייבת קבוצות בליגת העל, היום - - -

מיכאל מלכיאור: היום נותנים לגברים לשחק בתנאים כאלו?

ירמי אולמרט: אז אני יכול לומר לך, בדיוק לגבי השנה שעברה: בליגת העל אין כבר בעיה של פרקט, אבל בליגה לאומית - - -

מיכאל מלכיאור: אני שואל על ליגת העל, לא שואל על ליגה לאומית.

ירמי אולמרט: בליגת העל גם לא, לא היינו נותנים.

ירמי אולמרט: אני אומר: לשמחתי, אני יכול לומר מתוך עדות אישית: הייתי יושב ראש מועצת גבעת שמואל, בתקופתי קבוצת גבעת שמואל עלתה לליגת העל.

ירמי אולמרט: כשבאנו לשחק, והאולם האלטרנטיבי שלנו היה באור יהודה, שכרנו בשנה הראשונה את האולם, ותמורת הכסף ששילמנו, העירייה מימנה ישר את רצפת הפרקט.

ירמי אולמרט: וזה היה תנאי וזה בוצע הלכה למעשה, במה שהייתי מעורב בו.

ירמי אולמרט: על כל פנים, התנאי השני שקיים היום זה אולם ממוזג אוויר, והדבר הזה בהחלט חייב להיות, ואני מעריך שבסך הכל במרחב עיריית תל אביב יש מספיק אולמות כאלה.

ירמי אולמרט: הדבר השלישי זה קהל.

ירמי אולמרט: לפי הקביעה.

ירמי אולמרט: אגב, קבוצה שבשנה שעברה הייתה אמורה לעלות לליגת העל גברים, ולא עלתה, קבוצה רמת אפעל, אחת הבעיות שעמדו על הפרק הייתה שבאולם באפעל יש 270 מקומות ישיבה בלבד.

ירמי אולמרט: שמנו את זה כהתניה.

ירמי אולמרט: הם גם, משיקולים אחרים, החליטו שהם לא רק שלא משחקים בליגת העל אלא גם לא בליגה לאומית, ונשארו בליגה הארצית.

ירמי אולמרט: אבל צריך מקום לקהל.

ירמי אולמרט: שלושת התנאים האלה הם גם התנאים להשתתפות בתחרויות של הפיב"א.

מיכאל מלכיאור: בכל האולמות שדובר בהם לפני כן יש מקום לקהל?

ירמי אולמרט: המקומות שהוזכרו פה היום – בחלק מהם יש בעיה של מקום.

ירמי אולמרט: ודאי היכל נוקיה אין בעיה של מקום, אולם דני שבו הקבוצה שיחקה בליגה אין בעיה של מקום, אוסישקין לא הייתה בעיה מקום.

ירמי אולמרט: ב- - - לדעתי גם אין בעיה של מקום.

קריאה: יש שם 500 מושבים.

ירמי אולמרט: 500 מושבים – לא חושב שבעניין הזה צריכה להיות בעיה, אם האולם הזה היה ניתן לנו לכל המשימות.

ירמי אולמרט: יותר מזה כדאי לציין, שקבוצות ישראליות אלופות, בשנים האחרונות, לא מימשו את הזכות שהייתה לקבוצות הנשים בארץ כדי לשחק בתחרות הבכירה של הנשים באירופה.

ירמי אולמרט: יש באירופה מה שנקרא יורופליג של הנשים והיורופקאפ של הנשים, שזו התחרות השנייה ועליה אנחנו מדברים.

ירמי אולמרט: גם בשנה שעברה קבוצת אנדה רמת השרון שיחקה בלית ברירה בתחרות הזאת.

מיכאל מלכיאור: למה?

מיכאל מלכיאור: בגלל הוצאות?

ירמי אולמרט: לא.

ירמי אולמרט: כי בשנים קודמות, כשהייתה אלופה ישראלית ולא השתתפה בתחרות הבכירה ולא השתתפה בכלל – יש תחרות על המיקום בתחרות הבכירה - המעמד של הקבוצות שלנו ירד, ולכן אנחנו משתתפים היום בתחרות השנייה בבכירותה באירופה.

ירמי אולמרט: ניסיתי בשנה שעברה, ניסיתי השנה, אני עכשיו חבר הוועד המנהל שלהם, נראה.

ירמי אולמרט: אז יש בעיה וכדאי גם את זה לזכור.

ירמי אולמרט: ולמרות זאת, או דווקא משום כך שאנחנו רוצים לחזור לתחרות הבכירה, אנחנו חייבים להשתתף בתחרויות באירופה בכללים שעונים על הצרכים.

ירמי אולמרט: ופה הדבר המהותי, קודם כל, זה אולם שגם קבוצה זרה שתבוא לשחק תוכל להתאמן בו, שגם לה יוקצה המקום הזה – אנחנו מכירים את הרישום שלנו כשאנחנו נוסעים לחו"ל – והכי חשוב הוא, בסופו של דבר, שקבוצה צריכה לבנות לעצמה בית.

מיכאל מלכיאור: זה מוסכם.

ירמי אולמרט: עוד מילה בנוגע לשידורים – אני הייתי מעורב בתוקף תפקידי יחד עם קבוצת אנדה רמת השרון בשנים שהיא זכתה, הלכנו למנכ"ל רשות השידור, והלכנו גם למי שהיה השר הממונה על רשות השידור, וכשכל זה גם לא תמיד צלח בגלל אילוצים של רשות השידור, הלכה הקבוצה גם לבג"ץ.

ירמי אולמרט: בעונה שעברה, הערוץ הראשון, שהוא זה שצריך לשדר את האלופה - ואנחנו לא מדברים פה על כסף, מדברים על החשיפה, על השידור, כדי להביא את אלופת הנשים של ישראל לכל בית, בדיוק כפי שמביאים את קבוצת הגברים.

ירמי אולמרט: בשנה שעברה היה כיסוי של הערוץ הראשון – פניתי כבר למנכ"ל רשות השידור החדש.

מיכאל מלכיאור: באיזו שעה שידרו את המשחקים?

ירמי אולמרט: קודם כל, זה לא באותם ימים של מכבי תל אביב ולכן אף פעם לא הייתה בעיה.

שאול אייזנברג: אותם ימים.

שאול אייזנברג: שידרו בחמש וחצי את הנשים, ואחר כך את הגברים.

ירמי אולמרט: על זה הייתה הסכמה.

ירמי אולמרט: אני מקווה שרשות השידור תשיב לי בחיוב לגבי הפועל תל אביב.

מיכאל מלכיאור: אני חושב שהתמונה היא בהירה.

מיכאל מלכיאור: בבקשה, תוסיפי.

שלומית ניר-טור: אני באמת לא רוצה להוסיף עוד הרבה.

שלומית ניר-טור: שמי שלומית ניר-טור, ואני מנהלת את המחלקה במשרד המדע, התרבות והספורט.

שלומית ניר-טור: לצערי לא חינוך, תרבות וספורט – זה מדע.

שלומית ניר-טור: מדינת ישראל מחליטה, לפעמים, להעביר את הספורט.

שלומית ניר-טור: להוציא אותו מהחינוך.

מיכאל מלכיאור: גם שם חסר בית קבוע.

שלומית ניר-טור: נכון.

שלומית ניר-טור: ואנחנו רוחצים להנחיל לדורות הבאים שספורט הוא ערך חינוכי.

מיכאל מלכיאור: צריך להנחיל את זה לראשי ממשלה.

שלומית ניר-טור: אוקי.

שלומית ניר-טור: אבל אני באמת לא באה בטענות.

שלומית ניר-טור: אני אומרת שנאמרו פה רוב הדברים.

שלומית ניר-טור: אני חושבת שמפה צריכות לצאת שתי קריאות: אחת, לעיריית תל אביב חד משמעית, שהיא קבוצה עירונית שהיא צריכה לכבד - - -

מוטי עמברם: היא לא קבוצה עירונית.

שלומית ניר-טור: היא קבוצה עירונית.

שלומית ניר-טור: הפועל תל אביב, זו לא קבוצה עירונית?

שלומית ניר-טור: אני לא מכירה עוד מצב כזה.

שלומית ניר-טור: לא יכול להיות שעיר גדולה כמו תל אביב לא תאמץ את הקבוצה הזאת ותראה בה אחד מהדגלים שלה.

שלומית ניר-טור: זה דבר ראשון.

שלומית ניר-טור: דבר שני, צריך למצוא לה אולם ראוי, על פי כל הכללים, כדי שהיא תוכל לשחק באליפות אירופה, ואני מציעה את הדר יוסף, ואני מציעה שוועדת החינוך תהיה שותפה במכתב לרשות השידור שהמשחקים האלה ישודרו, וכמו שמכבי תל אביב מקבלים 3.8 מיליון דולר עבור השידורים, חלק גם יקבלו הנשים.

שלומית ניר-טור: זה הכל.

מיכאל מלכיאור: בגלל זה לא ראינו מונדיאל השנה.

שלומית ניר-טור: אמר מר אולמרט שלא מדובר בכסף, אני אומרת: כן, הגיע הזמן שנדבר גם בכסף.

מוטי עמברם: אני מבקש להוסיף כמה דברים.

מוטי עמברם: אני קודם כל רוצה לומר שלאור הדברים שנאמרו כאן, בסיכומו של דבר, אנחנו, כעיריית תל אביב, רואים בחיוב את האפשרות שיימצא פתרון.

מיכאל מלכיאור: אתם רואים בחיוב שיימצא פתרון.

מיכאל מלכיאור: הגענו להישג גדול.

מוטי עמברם: ההצעה שהעלה מר שאול אייזנברג לגבי הפתרון בהיכל נוקיה זו אפשרות, בתנאי שנקבל את הימים והשעות שהקבוצה הזאת תוכל לפעול שם.

מיכאל מלכיאור: מה זאת אומרת תקבלו את הימים ואת השעות?

מוטי עמברם: כרגע אנחנו לא יודעים באיזה ימים ובאיזה שעות.

מיכאל מלכיאור: אז תשבו ביחד.

ירמי אולמרט: מילה אחת.

ירמי אולמרט: ההרשמה למפעלי הפיב"א למעשה נמצאת עכשיו בתהליך סיום.

ירמי אולמרט: כתוצאה מזה יהיו לקבוצות ימים ספורים - - -

מיכאל מלכיאור: ברור.

מוטי עמברם: בנושא הזה, לא יעלה על הדעת, שאם תהיה באותו יום ובאותה שעה פעילות של מכבי תל אביב בבוגרים ופעילות של כדורסל נשים, אנחנו נוציא את מכבי תל אביב בוגרים ונשבץ את הנשים.

שלומית ניר-טור: לכן זו לא אלטרנטיבה.

קריאות: - -

שאול אייזנברג: למה לא לנשים?

שאול אייזנברג: – יצא המרצע מהשק.

מיכאל מלכיאור: מר אייזנברג, תן לו לסיים בבקשה.

מוטי עמברם: אני חושב על אותם דברים שדיברתי עליהם קודם, הנושאים של התנהלות וניהול.

מוטי עמברם: אסור לנו לשכוח שכל שאר הקבוצות בעיר כבר סגרו וסגרו חוזית את המיקומים שלהם בכל המקומות.

מוטי עמברם: הפועל תל אביב פנו אלינו בעניין רק בשבוע שעבר ביום חמישי.

מוטי עמברם: למרות זאת - - -

מיכאל מלכיאור: יש מכתבים מיוני.

רונית תירוש: זה לא נכון.

רונית תירוש: אני חייבת להפסיק אותך.

רונית תירוש: יש מכתבים מאמצע יוני, שפנו למנחם לייבא.

רונית תירוש: ב-11 ביוני.

שאול אייזנברג: אתה היית אתי בפגישה לפני חודש.

רונית תירוש: אתם, אולי, במחלקה לספורט, קיבלתם רק לפני שבוע.

מוטי עמברם: אנחנו במחלקה לספורט לא קיבלנו פנייה ישירה.

מוטי עמברם: גם חודש אחורה זו בדיוק אותה סיטואציה, כי כל הקבוצות כבר סגרו.

רונית תירוש: כל הקבוצות לא הרסו להן מגרש, הן ממשיכות במה שהן עשו קודם.

מוטי עמברם: כן, אבל הם פנו ופנו בזמן.

מוטי עמברם: תרשה לי להשלים עוד דבר.

מוטי עמברם: אנחנו התייחסנו לדברים האלה, ונאמר בסעיף 7 לחוזה שבמסגרת סיוע העירייה להפועל תל אביב, לצורך המעבר ממתחם אוסישקין להיכל נוקיה, והשתתפות העירייה בהוצאות ההתאקלמות בהיכל נוקיה, ו/או באולם ספורט אחר בתחום העיר תל אביב, בכפוף להתחייבות הפועל תל אביב לקיים לפחות מחצית ממשחקי הבית שלה בליגה הסדירה, וכן את כל משחקי הבית שלה בגביע המדינה, החל משלב חצי הגמר ואילך, מסגרת אירופאית בהיכל נוקיה, תשלם העירייה להפועל תל אביב, סכום של 750,000$ כולל.

מוטי עמברם: זה סכום לא מבוטל.

שאול אייזנברג: זה לגברים.

שאול אייזנברג: נכון.

מוטי עמברם: זה לא לגברים.

מוטי עמברם: צריך לדעת לקרוא את מה שכתוב.

שאול אייזנברג: כתוב בפירוש לקבוצת הגברים.

מוטי עמברם: אני מוכן לשחק בפיב"א על הכסף הזה, עם הנשים.

מיכאל מלכיאור: טוב, בואו נקבל החלטה כזאת.

מיכאל מלכיאור: על דעת רונית אני מציע ככה – אני אומר לפני ההחלטה: הגישה שהייתה לך פה בתחילת הישיבה לא הועילה ליצור את האווירה הנכונה למצוא פתרון.

מיכאל מלכיאור: הייתה מין תחושה, לפחות של חלק מהנוכחים, שאתם מתחמקים מלקחת אחריות על הנושא.

מיכאל מלכיאור: במקום זה היית אומר: אתם צודקים, לא יכול להיות מצב כזה, בואו נלך ביחד, נמצא פתרון, אנחנו יודעים בדיוק מה הצרכים.

מיכאל מלכיאור: אז אנחנו נאלצים לקבל החלטה יותר קשה, ואני מציע שההחלטה תהיה ברוח כזאת – ושוב, בהסכמתך, חברת הכנסת תירוש: וועדת החינוך, התרבות והספורט רואה בחומרה מצב שבו אלופת ישראל בכדורסל נשים, אין לה בית קבוע שבו היא תשחק, תתאמן, שיהיה בית קבוע לקבוצת הפועל תל אביב לנשים, שתוכל שם גם להציג את הכדורסל היפה שלה באירופה.

מיכאל מלכיאור: אנחנו קוראים לצדדים – עיריית תל אביב יחד עם הפועל תל אביב ואולי גם איגוד הכדורסל שיהיה מעורב בזה – להמציא תוך עשרה ימים לוועדת החינוך, התרבות והספורט פיתרון שמשביע את רצון כל הצדדים, שעונה לקריטריונים הבסיסיים.

מיכאל מלכיאור: אנחנו לא מדברים פה על פאר והדר.

מיכאל מלכיאור: מדברים על פתרון בסיסי שיביא את הדבר הזה לפיתרון, שיהיה בית לקבוצת הפועל תל אביב נשים בכדורסל כבר בעונה הקרובה.

מיכאל מלכיאור: תעשו את כל המאמצים להגיע לדבר הזה, אני מצפה לדיווח לוועדה שלנו תוך עשרה ימים.

מיכאל מלכיאור: האם זה מקובל על חברי הכנסת שיושבים פה?

קריאות: כן, כן.

שאול אייזנברג: יש לי רק בקשה אחת קטנה.

שאול אייזנברג: יש פה את יושב ראש איגוד הכדורסל, שיבקש מפיב"א, לאור ההחלטה הזאת, ארכה של חמישה ימים, לאפשר לנו להודיע באיזה אולם אנחנו משחקים.

מיכאל מלכיאור: אוקי.

מיכאל מלכיאור: זה גם מקובל.

מיכאל מלכיאור: ואני גם אוסיף את מה ששלומית הציעה, לגבי רשות השידור.

מיכאל מלכיאור: מה הניסוח שלך?

שלומית ניר–טור: הניסוח הוא שוועדת החינוך תצטרף לפניית של משרד המדע, התרבות והספורט לרשות השידור, לשדר את המשחקים - - -

מיכאל מלכיאור: אוקי.

מיכאל מלכיאור: אנחנו פונים עצמאית ואתם פונים עצמאית.

מיכאל מלכיאור: יש לנו הפרדת רשויות.

מיכאל מלכיאור: אבל אנחנו בהחלט נפנה לרשות השידור וניצור קשר עם השר הממונה, איתן כבל, שיגיע לפתרון שיהיה באמת ייצוג מכובד, מרכזי ושוויוני עם ייצוג הגברים בכדורסל, ברשות השידור בערוץ הראשון של הטלוויזיה הישראלית.

מיכאל מלכיאור: ובזה אני מודה לכולכם על ההשתתפות.